P6_TA(2005)0367

Nepal

Resolucija Evropskega parlamenta o Nepalu

Evropski parlament,

- ob upoštevanju svoje prejšnje resolucije z dne 24. februarja 2005 o Nepalu [1] s katero je obsodil kraljevi udar in pozval kralja Gyanendro, naj odpravi izredno stanje in ponovno vzpostavi parlamentarno vlado ter demokratične institucije,

- ob upoštevanju deklaracije predsedstva v imenu Evropske unije z dne 6. septembra 2005, ki pozdravlja deklaracijo o premirju predsednika komunistične partije Nepala – maoistične stranke (KPN-MS) Prachande,

- ob upoštevanju obiska posebnega svetovalca generalnega sekretarja OZN Lakharja Brahimija v Nepalu v juliju 2005,

- ob upoštevanju načrtovanega obiska trojke EU v času od 4. do 6. oktobra 2005,

- ob upoštevanju člena 115(5) svojega Poslovnika.

A. ker je 1. februarja 2005 kralj Gyanendra na neustaven način razpustil vlado, sam prevzel oblast in razglasil izredno stanje,

B. ker se je od kraljevega prevzetja oblasti v Nepalu povečalo nasilje in ker v odsotnosti izvoljene vlade nihče ne nadzoruje pristojnosti nepalske kraljeve vojske,

C. ker je kraljevi udar utrdil položaj maoističnih uporniških skupin, ki razpolagajo z več kot 15000 borci in nadzorujejo veliko področij v Nepalu,

D. ker zveza sedmih strank, ki združuje večino osrednjih političnih strank in ima skupaj več kot 190 sedežev v razpuščenem 205-članskem parlamentu, poziva k obnovitvi predstavniškega doma iz leta 1999 in k mirovnim pogajanjem z maoisti,

E. ker so v mesecu maju 2005 v New Delhiju potekala srečanja med predstavniki strank in ker se je v avgustu 2005 zveza sedmih strank dogovorila, da imenuje skupno ekipo za uradna pogajanja,

F. ker je nedavni mirovni shod 30000 ljudi v Katmanduju pozval h končanju dolgotrajnega spora, ki je zahteval približno 12000 smrtnih žrtev,

G. ker je Nepal s 23 milijoni prebivalcev med najbolj revnimi in najmanj razvitimi državami na svetu, kjer živi pod pragom revščine 42 % prebivalstva, 80 % prebivalstva živi na podeželju, stopnja nezaposlenosti pa je 47 %,

H. ker se nadaljuje kršenje temeljnih človekovih pravic, vključno z nadlegovanjem voditeljev demokratičnih političnih strank, zapiranjem političnih aktivistov in borcev za človekove pravice, aretacijo 140 novinarjev na pro-demokratičnih demonstracijah ter omejevanjem svobode izražanja predstavnikov sindikatov,

I. ker se nadaljujejo cenzura medijev, hude zlorabe človekovih pravic, vključno z mučenjem, zapiranjem, razseljevanjem, ugrabitvami ter nezakonitimi usmrtitvami, ki jih izvajajo policijske sile, nepalska kraljeva vojska in maoistični uporniki, na stotine političnih aktivistov in borcev za človekove pravice, novinarjev in sindikalistov pa je še vedno zaprtih,

J. ker Nepal beleži najvišje število "izginotij"med vsemi državami na svetu in ker je nekaznovanost široko razširjen pojav, ker se nevarnost humanitarne krize povečuje hkrati z rastočim številom notranje razseljenih ljudi,

K. ker vse v spor vpletene strani redno kršijo najbolj temeljne pravice otrok,

L. ker je EU obsodila nepalske maoistične upornike, ker uporabljajo otroke kot vojake,

1. pozdravlja deklaracijo o premirju (KPN-MS) in prve korake zveze sedmih strank v smeri političnega procesa, ki bi vodil k razrešitvi oboroženega spora, poziva k podaljšanju maoističnega premirja za nedoločen čas in da kralj Gyanendra odgovori s premirjem ter začne konstruktiven dialog s političnimi skupinami, vključno z maoističnimi uporniki, s ciljem obnovitve demokratičnih procesov v Nepalu;

2. poziva k hitremu ukrepanju nepalskih oblasti z mislijo na skorajšnji obisk trojke ter jih poziva k sodelovanju na teh srečanjih, kar bo omogočilo plodno razpravo ter pospešilo mirovni proces ter s pomočjo smernic in spodbud mednarodne skupnosti ponovno vzpostavilo demokracijo;

3. poziva kralja Gyanendro, naj zagotovi popolno suverenost demokratičnih parlamentarnih organov;

4. prosi mednarodno skupnost, da ustanovi kontaktno skupino, sestavljeno iz ključnih nepalskih sogovornikov ter mednarodnih organizacij (EU, ZDA, Indija in OZN) za zagotavljanje usklajenih mednarodnih ukrepov v zvezi z Nepalom; predlaga, da Evropski parlament imenuje posebnega poročevalca za spremljanje položaja;

5. pozdravlja pobudo OZN, da v Nepal napoti posebnega poročevalca in da tam odpre urad OZN za človekove pravice, ki bo skrbno spremljal položaj človekovih pravic;

6. poziva k nadaljevanju londonske mednarodne konference iz leta 2002 v organizaciji kontaktne skupine ključnih sogovornikov, ki naj opredeli načela in vrednote, s katerimi bi podprli mirovni proces v Nepalu in združili vse glavne akterje mednarodne skupnosti, kakor tudi kralja Gyanendro, maoistične upornike ter osrednje politične stranke;

7. poziva Svet in države članice, naj se nadaljuje s prekinitvijo vojaške pomoči; zahteva nadzor nad vso pomočjo, ki jo prejema Nepal, ter naložitev pametnih sankcij za izvajanje pritiska na kraljevo vlado, da čimprej ponovno vzpostavi demokratično vladanje in naredi vse, kar je v njeni moči, da se začnejo mirovna pogajanja;

8. poziva Komisijo in uprave držav članic, naj od blizu spremljajo vso razvojno pomoč, ki jo prejema Nepal, in naj zagotovijo, da se pomoč usmeri predvsem na zmanjševanje revščine in na obravnavo vzrokov, ki so pripeljali do spora v državi;

9. ugotavlja, da bodo v aprilu 2006 potekale občinske volitve; poziva, naj se ob istem času skličejo tudi parlamentarne volitve; poziva EU naj pošlje misijo za opazovanje volitev, ki naj le-te spremlja; poudarja, da morajo na volitvah polno sodelovati vse politične stranke;

10. ostro obsoja vse oblike nasilja in vse strani, ki ga izvajajo; poudarja, da je v Nepalu treba izkazati podporo človekovim pravicam in svoboščinam, zato prosi kralja in maoiste, naj podpišejo sporazume o človekovih pravicah, da se zmanjšajo zlorabe;

11. pozdravlja izpustitev nekaterih političnih zapornikov, vendar je zaskrbljen, ker so drugi politični voditelji, študenti in borci za človekove pravice še vedno priprti;

12. poudarja, da je potrebno takoj odpraviti vsakršno omejevanje svobode medijev in da je treba vse politične zapornike v priporu izpustiti ali obtožiti;

13. prosi kralja, naj zagotovi vrnitev na domove 30000 vaščanom iz pokrajine Kapilvastu, ki so bili razseljeni zaradi nasilnih sporov;

14. odločno poziva nepalsko vlado, da ponovno odpre Socialni urad za tibetanske begunce (TRWO) v Katmanduju, in da predstavniškemu uradu Dalaj Lame dovoli, da še naprej nudi storitve pomoči tibetanskim beguncem kot izvajalski partner Urada visokega komisariata OZN za begunce;

15. naroči svojemu predsedniku, naj to resolucijo posreduje Svetu, Komisiji, kralju Gyanendru, vladam Indije in drugim državam članicam Južnoazijskega združenja za regionalno sodelovanje, generalnemu sekretarju OZN in visokemu komisarju OZN za človekove pravice.

[1] Sprejeta besedila, P6_TA(2005)0058.

--------------------------------------------------